Öreg dudások

Szerencsém volt, mert találkozhattam

Seres Imre és Szikora János dudásokkal.

Fantasztikus figurák voltak, én

pedig kezdtem megérteni, miért nem

tud két dudás megférni egy csárdában.

Mindegyik egy egyéniség. Ha mondjuk

egy csárdában ketten akarnának zenélni,

biztosan különböző dallamokat szeretnének,

ráadásul a két dudát összehangolni

se könnyű, nem is volt erre

igény.

Pesten is jártak az öregek, Csoóri

Sanyi hívta el őket. Sikerült tanulni tőlük,

még a sípkészítést is megmutatták, rengeteget

énekeltek, dudáltak. A rádióba

is bevitte őket Sanyi, Sárosi Bálint intézte

a stúdiót, hogy jó minőségű felvételek

legyenek.

Seres Imre bácsinak a Magyar Rádió

mint helyiség is idegen volt. Nem értette,

hogy hol vannak, akik felveszik a

játékát, hiszen nem volt ott senki, ahol

muzsikált. Beszéltek hozzá az üvegfal

mögül, ő csak kapkodta a fejét. Eljátszott egy darabot, mire Sárosi

Bálint a szomszéd felvevős szobából beleszólt kihangosítva, hogy:

– Imre bácsi, ez a dallam nem így van!

Imre bácsi nem értette, mi nem így van, hiszen ő azt dudálja, amit

tud. Gondolta, biztosan nem értik a dudát, ott el vannak dugva a

hangok, aki nem hallott még ilyet, nehezen ismeri fel a nótát. Imre

bácsi válaszolt:

– Uram, ez nem hegedű, ez duda!

 \*

Az Egyetemi Színpadon éppen Muzsikás koncert volt, oda is

elvitték a két öreget. Hamar Dani szépen felkonferálta a

két dudás mestert, már mindenki alig várta, hogy megismerje,

hallja őket. Akkora tömeg volt, hogy a függönyökön

is lógtak, a lépcsőkön, a földön ültek, nem volt egy talpalatnyi

hely sem.

– Most következnek Seres

Imre és Szikora János dudások!

– hangzott el a felkonferálás.

A két öreg a fényektől elvakítva,

nagyon lassan kicsoszogott

a színpadra. Olyan síri csend volt, hogy a légy zümmögését

is lehetett hallani. Seres Imre bácsi csak ment előre és előre a színpad

legelejéhez, szeméhez emelte a kezét, mint akinek nap süt a

szemébe, majd fennhangon elkiáltotta magát:

– Van itt valaki?